Diari Oficial de la Generalitat Valenciana


Sumari del DOGV 5036, del 27-06-2005 (2005/7279)

RESOLUCIÓ de 20 d'abril de 2005, del director gerent de l'Institut Valencià d'Atenció als Discapacitats (IVADIS), per la qual s'aprova i s'ordena la publicació en el DOGV de la resolució de les al·legacions presentades pels candidats a les borses d'ocupació temporal de millora i substitució de l'IVADIS en el termini concedit el desembre del 2005 per a formular al·legacions i, si és el cas, esmenar errors, elevada per la subcomissió de borses.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5036

Data del DOGV
:   27-06-2005

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2005/7279


Organisme emissor
:   Institut Valencià d'Atenció als Discapacitats

Tipus de document
:   Resolució

RESOLUCIÓ de 20 d'abril de 2005, del director gerent de l'Institut Valencià d'Atenció als Discapacitats (IVADIS), per la qual s'aprova i s'ordena la publicació en el DOGV de la resolució de les al·legacions presentades pels candidats a les borses d'ocupació temporal de millora i substitució de l'IVADIS en el termini concedit el desembre del 2005 per a formular al·legacions i, si és el cas, esmenar errors, elevada per la subcomissió de borses. [2005/A7279]
  
Primer
  
Per acord de la Comissió de Seguiment de les Borses d'Ocupació Temporal de l'IVADIS, es va constituir la Subcomissió de les Borses d'Ocupació Temporal de l'IVADIS a fi de resoldre les al·legacions presentades en el termini concedit en la Resolució publicada el desembre del 2005, pels aspirants a conformar les borses d'ocupació temporal de l'IVADIS.
  
Segon
  
D'acord amb el que establix la Resolució del director gerent de l'IVADIS, de data 5 de novembre del 2004, per la qual es concedia als interessats el termini de 10 dies per a formular al·legacions i, si és el cas, esmenar o o completar la seua documentació, aportant les proves pertinents, la Subcomissió, una vegada examinades les al·legacions presentades pels esmentats candidats a les borses d'ocupació temporal, va resoldre:
  
1. En relació a l'esmena d'errors i/o aportació de documentació requerida:
  
Respecte dels candidats que figuraven en el llistat d'incomplets per patir defectes en la sol·licitud o documentació aportada, s'ha resolt l'estimació o la desestimació motivada de les al·legacions presentades a la borses d'ocupació temporal de substitució i de millora, i la incorporació, si és el cas, al llistat de complets.
  
2. En relació a l'aportació de nova documentació:
  
Respecte a les al·legacions presentades en el termini concedit a este efecte, en el qual se sol·licitava la incorporació de nova documentació, es va resoldre la desestimació de l'al·legació i la documentació, atés que les bases de les borses establien que els mèrits a valorar seran aquells aportats en el moment de convocatòria de les borses.
  
3. En relació amb l'elecció de categoria:
  
Respecte a les al·legacions presentades en el termini concedit a este efecte, pels candidats exclosos per haver sol·licitat en un únic imprés més d'una categoria, se'ls ha admés en aquella categoria que hagen seleccionat.
  
Tercer
  
L'estimació de les al·legacions presentades, continguda en la present resolució, s'entendrà a l'únic efecte de concórrer a la següent fase de baremació de l'expedient per la Subcomissió que es constituïsca, sense perjuí de la ulterior revisió dels requisits exigits per a ser admés en la borsa de la categoria a què el sol·licitant opta.
  
Quart
  
Per tot això i d'acord amb el que s'ha exposat abans, es procedix a ordenar la publicació dels llistats que recullen els acords adoptats en relació amb les al·legacions i/o esmenes formulades pels candidats a ambdós borses d'ocupació temporal en el termini concedit per la Resolució de data 5 de novembre del 2004, conformant l'annex I el llistat de les al·legacions presentades a la borsa de millora, i l'annex II el llistat de les al·legacions presentades a la borsa de substitució.
  
L'esmentada publicació d'ambdós annexos es durà a terme, en la pàgina web www.ivadis.com, i en els taulers dels centres d'IVADIS, conformement amb la proposta elevada per la Subcomissió de Baremació de les Borses d'Ocupació Temporal de l'IVADIS.
  
Quint
  
Posteriorment i d'acord amb l'article octau, de les bases de les borses d'ocupació temporal, es procedirà a publicar el llistat de persones provisionalment admeses amb la puntuació obtinguda, així com el llistat de persones provisionalment excloses especificant el motiu de la seua exclusió.
  
Sext. Recursos
  
Contra la present resolució, que esgota la via administrativa, podrà interposar-s'hi recurs contenciós administratiu davant dels òrgans jurisdiccionals contenciosos administratius de la Comunitat Valenciana, en el termini de dos mesos comptadors des de l'endemà de la seua publicació en el Diari Oficial de la Generalitat Valenciana, d'acord amb el que establixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, així com els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa i, potestativament, podran interposar el recurs de reposició en el termini d'un mes davant del director gerent, de conformitat amb els articles 116 i 117 de la referida Llei 30/1992, segons la seua redacció modificada per la Llei 4/1999.
  
València, 20 d'abril de 2005.- el director gerent de l'IVADIS: Jorge Peña Ferrando.